**UPUTE UČENICIMA ZA PRISTUPANJE I POLAGANJE ISPITA DRŽAVNE MATURE 2019./2020.**

Učenici trebaju na ispit doći 45-60 minuta prije početka ispita. ( 09:00 ili 14:00). Sa sobom trebate ponijeti osobnu kartu koja služi za identifikaciju učenika na ulazu u školu. Također trebate ponijeti vlastitu kemijsku olovku i pribor koji je propisan ispitnim katalogom za polaganje ispita iz određenog predmeta( flomaster, trokut). Ne smijete koristiti grafitnu olovku, gumicu, šestar.

Za ispit iz matematike dozvoljeni pribor je i džepno računalo. Uputu o dopuštenim karakteristikama džepnog računala možete pronaći na poveznici <http://dokumenti.ncvvo.hr/Drzavna_matura/2010-03-31/uputa_o_racunalima.pdf> na stranici NCVVO-a.

Ako učenik zakasni na ispit maksimalno do 30 minuta, može pristupiti ispitu, ali mu se vrijeme pisanja ne produžuje. Prvih 30 minuta i zadnjih 15 minuta učenik ne smije napustiti ispitnu prostoriju. Ukoliko imate potrebu otići u toalet to ćete i moći uz pratnju dežurnog nastavnika. Isto tako, ako završite ranije pisati ispit možete napustiti ispitnu prostoriju uz pratnju dežurnog nastavnika. Međutim, ništa od navedenog nije dopušteno prvih 30 minuta i zadnjih 15 minuta ispita.

U ispitnoj prostoriji nalazi se i stol za odlaganje na kojem ćete odložiti svoje jakne, ruksake, ručne satove, slušalice, ugašen mobitel i ostali nedozvoljeni pribor. Ako zbog zdravstvenog stanja učenik tijekom pisanja ispita treba konzumirati hranu ili slatkiše, treba ih odložiti na stol dežurnog nastavnika i po potrebi, konzumirati izvan ispitne prostorije.

Na stolu smijete imati osobnu kartu ( na gornjem desnom rubu stola), dozvoljeni pribor za pisanje, bočicu s vodom u plastičnoj ambalaži bez naljepnice, natpis sa svojim imenom (daje vam koordinator).

Dežurni nastavnik čitat će vam upute – važno je pozorno slušati upute i slijediti ih. Na početku će vam nastavnik pročitati i zapisati na ploču zadatke drugog polugodišta četvrtog razreda koji su izostavljeni iz provjere znanja na ispitu. Te zadatke ćete precrtati na ispitnom listu i nećete ih rješavati. Možete, naravno, ako želite, ali oni se neće vrednovati odnosno bodovati.

Nikako nemojte koristiti nikakve oblike prepisivanja na ispitima kako bi izbjegli eventualne neugodne situacije i sankcije, a što je dežurni nastavnik dužan prijaviti Školskom ispitnom povjerenstvu.

U slučaju sumnje u nepravilnosti u provedbu ispita te na ocjenu ispita učenik može podnijeti prigovor. Pisani prigovor u vezi s nepravilnošću u provedbi ispita kao i prigovor na ocjenu podnose se najkasnije u roku od 48 sati od pisanja ispita i predaju koordinatoru. Mišljenje o opravdanosti prigovora učenika donosi Školsko ispitno povjerenstvo i šalje ga NCVVO-u, a konačnu odluku o prigovoru donosi NCVVO u roku od pet radnih dana od završetka roka za zaprimanje prigovora.

Učenicima gimnazija izdaje se svjedodžba o državnoj maturi (uz uvjet da su položili ispite obveznog dijela mature), a o položenim izbornim ispitima izdaje se potvrda. Učenicima strukovnih škola izdaje se potvrda o položenim ispitima državne mature (uz uvjet da su obranili završni rad).

Ukoliko učenik u sustavu ima evidentiran neopravdani izostanak za neki od prijavljenih ispita ne može se ispisati svjedodžba ili potvrda o položenim ispitima sve dok zaduženje zbog neopravdanog izostanka s ispita nije podmireno. Zaduženje i podatci za uplatu vidljivi su u sustavu na vašem profilu pod poveznicom *Moji podatci/Zaduženja*.

Važno je također zapamtiti da škola ne može ovjeravati kopije svjedodžba i potvrda niti može ponovo izdavati izgubljene dokumente. U tom se slučaju trebate obratiti NCVVO – u putem e-pošte na adresu [dokumenti.dm@ncvvo.hr](mailto:dokumenti.dm@ncvvo.hr)

POSEBNE EPIDEMIOLOŠKE UPUTE

Na ispite nije dopušteno doći učenicima koji pokazuju znakove akutne raspiratorne bolesti ( povišena tjelesna temperatura, kašalj, poteškoće u disanju, poremećaj osjeta njuha i okusa i sl. ) kao ni učenicima kojima je potvrđena zaraza COVID-19. Ukoliko netko bude spriječen doći na ispit iz bilo kojeg od dva navedena razloga, ili drugih zdravstvenih razloga, polagat će ispite na jesenskom roku prema uputama Ministarstva.

Preporučuje se, koliko je moguće , u razdoblju prije prvog ispita do zadnjeg ispita, pridržavati se pravila koja smanjuju mogućnost zaraze ( dosljedno pridržavanje fizičke udaljenosti i pojačana osobna higijena). Ukoliko učenik razvije respiratorne simptome ili povišenu tjelesnu temperaturu u razdoblju pisanja ispita dužan je o tome obavijestiti liječnika obiteljske medicine i školskog liječnika.

Važno je da se, pri dolasku na ispite, ne grupirate ( izvan i unutar škole poželjan je fizički razmak od 2 metra.) Pri ulasku u školu kao i pri izlasku iz škole potrebno je dezinficirati ruke dezinfekcijskim sredstvom koje će biti postavljeno na ulazu/izlazu. Također je poželjno da si prije dolaska na ispit izmjerite tjelesnu temperaturu. Preporučeno je, ali nije nužno ponijeti sa sobom masku za zaštitu lica. Ta se preporuka naročito odnosi na učenike s kroničnim bolestima koji možebitno predstavljaju veći rizik za zarazu i razvoj težih oblika bolesti COVID-19. Provjera identiteta učenika na ulazu u školu provodi se na način da učenik nakratko spusti masku s lica na udaljenosti od 2m od osobe koja provjerava identitet. Nakon završetka ispita iz ustanove ćete izaći jedan po jedan te je važno da i nakon izlaska držite razmak, da se ne zadržavate u grupama i ne ostvarujete bliske kontakte.

Ove i druge detaljne epidemiološke upute možete preuzeti na sljedećoj poveznici :[https://mk0ncvvot6usx5xu4d.kinstacdn.com/wp-content/uploads/2020/05/Drzavna\_matura\_upute\_27\_05.pdfhttps://mk0ncvvot6usx5xu4d.kinstacdn.com/wp-content/uploads/2020/05/Drzavna\_matura\_upute\_27\_05.pdf](https://mk0ncvvot6usx5xu4d.kinstacdn.com/wp-content/uploads/2020/05/Drzavna_matura_upute_27_05.pdf)

Raspored sjedenja u ispitnoj prostoriji kao i upute na koji ulaz u školu ćete ući ( ulaz 2 – parking sjever ili ulaz 3 – suteren) i u koje vrijeme bit će objavljen dan prije pisanja ispita u vašoj virtualnoj učionici.

Kalendar i vremenik provedbe ispita u ljetnom roku možete preuzeti na sljedećoj poveznici:

<https://www.ncvvo.hr/wp-content/uploads/2020/05/Kalendar-i-vremenik-provedbe-ispita-%E2%80%93-ljetni-rok-2019_2020-FINALE-4.pdf>

I na kraju, nemojte zaboraviti da je jako važno složiti listu prioriteta studijskih programa prema svojim željama da bi se uspješno rangirali na listu. Isto tako je važno obrisati studijske programe koje nikako ne želite studirati jer tako ne zauzimate drugima mjesto na rang listi i izbjegavate eventualne troškove koje vam taj fakultet može zaračunati.

Želim vam puno uspjeha!

Ivana Matoš Ratković, koordinator za državnu maturu